ÚRAD VLÁDY
SLOVENSKEJ REPUBLIKY
     sekcia vládnej legislatívy

									Na rokovanie vlády SR
									Dňa 21. mája 2003
									K materiálu č. 490/2003
									K bodu č. 7

Nové znenie

S T A N O V I S K O

k návrhu nariadenia vlády Slovenskej republiky o podrobnostiach obsahu žiadosti o úhradu náhrady za obmedzenie bežného obhospodarovania a o spôsobe výpočtu náhrady

I

Návrh nariadenia vlády Slovenskej republiky o podrobnostiach obsahu žiadosti o úhradu náhrady za obmedzenie bežného obhospodarovania predkladá na rokovanie vlády Slovenskej republiky minister životného prostredia László Miklós.

II

Predložený návrh nariadenia vlády SR je spracovaný ako vykonávací právny predpis k zákonu č. 543/2002 Z.z. o ochrane prírody a krajiny, ktorým sa upravuje obsah žiadosti o úhradu náhrady za obmedzenie bežného obhospodarovania a o spôsobe výpočtu náhrady. Spôsob výpočtu je daný algoritmami, ktoré v prípade poľnohospodárskeho pôdneho fondu spracoval Výskumný ústav ekonomiky poľnohospodárstva v Bratislave v roku 1997, v prípade lesného pôdneho fondu Lesnícky výskumný ústav vo Zvolene v roku 1997 a aktualizoval ich v roku 2002.

Návrh nariadenia vlády bol predmetom medzirezortného pripomienkového konania a na rokovanie vlády sa predkladá bez rozporov. Podľa dôvodovej správy nemá finančný, ekonomický a enviromentálny vplyv, ani vplyv na zamestnanosť.
Legislatívna rada vlády SR prerokovala návrh nariadenia vlády Slovenskej republiky o podrobnostiach obsahu žiadosti o úhradu náhrady za obmedzenie bežného obhospodarovania na svojom rokovaní 21. januára 2003 a odporučila ho vláde schváliť s tým, že na rokovanie vlády bude predložené jeho nové znenie, do ktorého budú zapracované jej pripomienky a odporúčania.

Vláda na svojom rokovaní 21. februára 2003 predložený návrh nariadenia vlády SR neschválila a odporučila do konca apríla 2003  predložiť na rokovania vlády  k návrhu aj opatrenia tak, aby realizácia návrhu nariadenia vlády SR bola pre tento i budúci rok v súlade so schváleným zákonom o štátnom rozpočte.

Minister životného prostredia László Miklós 12. mája 2003 predložil predmetný návrh opatrení na rokovanie Porady ekonomických ministrov , ktorá s návrhom súhlasila.

III

Sekcia vládnej legislatívy Úradu vlády SR konštatuje, že predkladateľ zapracoval do návrhu pripomienky a odporúčania Legislatívnej rady vlády SR a v súlade s odporúčaním vlády Slovenskej republiky predložil návrh opatrení na minimalizáciu dopadov na štátny rozpočet tak, aby nároky vyplývajúce zo zákona č. 543/2002 Z.z. o ochrane prírody a krajiny boli realizované v rámci schváleného rozpočtu. Na rokovaní vlády SR odporúčame návrh nariadenia vlády SR schváliť tak, aby nariadenie vlády nadobudlo účinnosť 1. júnom 2003.

Bratislava 15. mája 2003 
Vypracoval : A. Sinicyn

							Štefan  G r m a n
							 generálny riaditeľ
						      sekcie vládnej legislatívy